Могаш-парг1ат хаьттина, кхачанах а кхетта, шаьш парг1атдевлча, нохчех хьалха ваьллачо, дикка ойла йиначул т1аьхьа, Х1ашим-молле къадийра шаьш арадаьккхина г1уллакх. Иза карзахвелира и тайпа х1ума шена т1е стенна деана, ша Шемале вейта г1ерта шу бохуш. Жимма и парг1ат а валийтина, шегахь болу дешин туьманаш чохь долу т1оьрмиг гучче аьлла охьабиллира Т1епис. Хах аьлла церг къежира х1усамден. Моллин б1аьргаш серладевлира. Сихха т1е а вахана, т1оьрмиг а баьстина, п1елгаш юкъахь туьманаш ловзон х1оьттира иза. Хаа лиира оццул деши стенгара даьлла.